b'\n_START_ARTICLE_\nPunavarpunen\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nPunavarpunen on peipon kokoinen. Sen pituus on 14\xe2\x80\x9315\xc2\xa0senttimetri\xc3\xa4 ja paino 19\xe2\x80\x9325\xc2\xa0grammaa. Vanha koiras on helppo tuntea: rinta, p\xc3\xa4\xc3\xa4 ja yl\xc3\xa4per\xc3\xa4 ovat kirkkaan punaiset, ja laulu kirkas, kuuluva vihellys, jonka se esitt\xc3\xa4\xc3\xa4 puun, pensaan tai ruo\xe2\x80\x99on latvassa. Naaras ja ensimm\xc3\xa4isen kes\xc3\xa4n (2kv) koiras ovat melko harmaita, alapuolelta hieman vaaleampia. 2kv-koiraalla saattaa olla joitakin punaisia h\xc3\xb6yheni\xc3\xa4 puvussaan. My\xc3\xb6s 2kv-koiras laulaa. Nuori lintu muistuttaa naarasta, mutta on l\xc3\xa4mpim\xc3\xa4mm\xc3\xa4n ruskehtava ja kaksi vaaleaa siipijuovaa erottuvat selke\xc3\xa4mmin. Varoitus\xc3\xa4\xc3\xa4ni on k\xc3\xa4he\xc3\xa4 \xe2\x80\x9dtsyii\xe2\x80\x9d, muistuttaen viherpeippoa. Nuorten lintujen kutsu\xc3\xa4\xc3\xa4ni on samantapainen mutta kirkkaampi, muistuttaen tiltaltin tai pajulinnun \xc3\xa4\xc3\xa4nt\xc3\xa4. Sit\xc3\xa4 kuulee vain melko lyhyen ajan hein\xc3\xa4kuun puoliv\xc3\xa4list\xc3\xa4 elokuun alkupuolelle._NEWLINE_Vanhoilla linnuilla on t\xc3\xa4ydellinen sulkasato talvehtimisalueella._NEWLINE_Vanhin suomalainen rengastettu punavarpunen on ollut 8 vuotta, 11 kuukautta ja 18 p\xc3\xa4iv\xc3\xa4\xc3\xa4 vanha. Se on samalla Euroopan vanhin punavarpunen.\n_START_SECTION_\nLevinneisyys\n_START_PARAGRAPH_\nPunavarpusen parim\xc3\xa4\xc3\xa4r\xc3\xa4 Suomessa on 200\xc2\xa0000\xc2\xa0\xe2\x80\x93\xc2\xa0300\xc2\xa0000. Lajia esiintyy p\xc3\xa4\xc3\xa4osassa Aasiaa, Euroopassa l\xc3\xa4nsiraja on It\xc3\xa4valta\xe2\x80\x93Tanska-linjalla. Euroopassa pesii runsaat puoli miljoonaa paria._NEWLINE_Talvehtii Kaakkois-Aasiassa ja Intiassa. Levisi Suomeen nopeasti kaakosta k\xc3\xa4sin ja pesii nykyisin varsin tavallisena Etel\xc3\xa4- ja Keski-Suomen pensaikkoisilla mailla, erilaisissa reunavy\xc3\xb6hykkeiss\xc3\xa4 ja puutarhoissa. Oli suhteellisen yleinen 1800-luvun puoliv\xc3\xa4liss\xc3\xa4 Kaakkois-Suomessa Helsinkiin saakka. On sittemmin levitt\xc3\xa4ytynyt edell\xc3\xa4 mainituille alueelle. Viime aikoina pesim\xc3\xa4kanta n\xc3\xa4ytt\xc3\xa4isi taantuvan. Punavarpusen levinneisyysalueen pohjoisraja on Kuusamon\xe2\x80\x93Rovaniemen korkeudella._NEWLINE_Punavarpunen on muuttolintu, joka saapuu Suomeen toukokuun puoliv\xc3\xa4liss\xc3\xa4 \xe2\x80\x93 kes\xc3\xa4kuun alussa. Syysmuutto alkaa aikaisin, jo hein\xc3\xa4kuun kolmannella viikolla alkavat pesinn\xc3\xa4st\xc3\xa4\xc3\xa4n selvinneet vanhat linnut ker\xc3\xa4t\xc3\xa4 ihonalaista rasvaa muuttomatkaa varten. Nuoret l\xc3\xa4htev\xc3\xa4t muutolle hieman my\xc3\xb6hemmin, p\xc3\xa4\xc3\xa4osin elokuun loppuun menness\xc3\xa4. Poikkeuksellisesti laji on tavattu viel\xc3\xa4 loka\xe2\x80\x93marraskuussa, joskus jopa talvella.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPensaikkoisilla mailla, erilaisissa reunavy\xc3\xb6hykkeiss\xc3\xa4 ja puutarhoissa, rantaruoikoissa.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nPes\xc3\xa4 rakennetaan tavallisesti matalalle pensaaseen, katajaan tai nuoreen kuuseen. Naaras rakentaa yksin koiraan seuratessa ja vartioidessa. Pes\xc3\xa4n runko on tavallisesti tehty kuivista ruohoista, pes\xc3\xa4kuppi vuorattu ohuilla juurilla ja muilla kuiduilla. Munia on 3\xe2\x80\x936, tavallisesti 5, v\xc3\xa4rilt\xc3\xa4\xc3\xa4n sinert\xc3\xa4vi\xc3\xa4, tummin t\xc3\xa4plin ja kiemuroin koristeltuja, noin 16\xe2\x80\x9322 mm pitki\xc3\xa4 ja 13\xe2\x80\x9316 mm leveit\xc3\xa4. Muninta alkaa kes\xc3\xa4kuun ensimm\xc3\xa4isell\xc3\xa4 tai toisella viikolla. Naaras hautoo yksin 12 vrk. Poikasia ruokkivat ja hoitavat molemmat emot. Lentokykyisi\xc3\xa4 poikaset ovat noin 2 viikon ik\xc3\xa4isin\xc3\xa4.\n_START_SECTION_\nRavinto\n_START_PARAGRAPH_\nSiemenet, silmut ja muut kasvinosat, marjat, hy\xc3\xb6nteiset. Lienee ainoa suomalainen varpuslintu, joka sy\xc3\xb6 my\xc3\xb6s vihreit\xc3\xa4 kasvinosia. Poikaset saavat jonkin verran hy\xc3\xb6nteisravintoa.'